
Adfyfyriad Beirniadol ar Sut y Bydden yn Cefnogi Dysgwr Sydd a’i Gynnydd yn Cael ei Effeithio gan Rwystrau Penodol i’w Ddysgu yn ystod Un Cyfnod Pendant o Drosglwyddo.
Rhan 1
Yn yr aseiniad yma, edrychaf ar sut i gefnogi dysgwr sy’n cael ei ddysgu wedi ei effeithio gan rwystr penodol yn ystod cyfnod pendant o drosglwyddo. Ymchwiliaf a gwerthusaf ystod eang o strategaethau gall cael eu defnyddio i gefnogi’r dysgwr trwy’r trosglwyddiad yma. Yna, cynnwys rhan 2 bydd proffil un tudalen o’r disgybl gyda chynllun cefnogi a gosoda’r strategaethau’n fwy manwl a sut gweithreda’r strategaethau i gefnogi’r disgybl, gan gynnwys rôl bwysig y rhanddeiliaid yn ystod y trosglwyddiad (gweler tud.12-13 am y cynllun cefnogi.) 
Seiliaf yr aseiniad yma ar blentyn o fy ysgol PAP diwethaf a oedd yn profi effaith negyddol i’w ddysgu oherwydd ei anhawster i siarad a deall yr iaith Gymraeg, gan fod y Gymraeg yn iaith ychwanegol iddo. Penderfynais sôn am ddisgybl 10 blwydd oed sydd ym mlwyddyn 5. Mynycha’r disgybl ysgol cyfrwng Cymraeg a leolir mewn pentref yng nghefn gwlad Cymru. Daw’r dysgwr yn wreiddiol o wlad Asiaidd, ac mae ef newydd symud i Gymru o Loegr gyda’i fam. Yn anffodus, bu farw ei dad allan yn y wlad Asiaidd. Cydnabyddaf ei fod hefyd wedi dioddef o Brofiad Niweidiol yn ystod Plentyndod oherwydd marwolaeth ei dad, ond penderfynais ffocysu ar y rhwystr o iaith ar gyfer yr aseiniad oherwydd teimlaf fod hyn yn cael fwy o effaith ar ei ddysgu a’i ddatblygiad yn yr ysgol ac yn ystod y trosglwyddiad yma. 
Dywed Jindal-Snape (2012, tud.1) bod trosglwyddo yn golygu symud o un cyd-destun i’r llall, a noda Llywodraeth Cymru (2016, tud.33) bod trosglwyddo yn ymwneud â phob newid byddwn yn dod ar eu traws yn ystod ein bywydau. Ychwanega Newman a Blackburn (2002, dyfynnwyd yn Jindal-Snape, 2012, tud.1) at hyn, a dywed bod trosglwyddo yn ddigwyddiad sy’n achosi newid ym mywyd plant a gall fod yn heriol i’r plentyn. Awgryma MacBlain (2014, tud.121) dylid ystyried trosglwyddo fel proses yn hytrach nag un digwyddiad sengl. Edrychaf yn ddyfnach ar y diffiniadau yma ar dudalen 3-4 a sut maent yn perthyn i’r dysgwr. Ceir dau fath o drosglwyddiad, a phenderfynais ffocysu ar drosglwyddiad fertigol, sef symud i Gymru o Loegr. Dywed Packer (2021, tud.3) mai ystyr trosglwyddiad fertigol yw pryd mae’r plentyn yn ymsefydlu ac ymgartrefu mewn lleoliad newydd. Perthyna hyn i’r dysgwr oherwydd ei fod e’n ymgartrefu mewn i wlad ac ysgol newydd. 
Fel soniais ynghynt, rhwystr y disgybl yw iaith, ac yn benodol, Cymraeg fel Iaith Ychwanegol (CIY). Penderfynais ysgrifennu’r aseiniad ar y disgybl yma, a’r rhwystr yma am amryw o resymau, a fyddai’n archwilio nes ymlaen yn yr aseiniad (gweler tud. 5 am hyn). Datblyga Saesneg y dysgwr yn dda, ac mae’n rhugl yn yr iaith a theimlaf fod ei gyrhaeddiad lle dylai fod. Ond, oherwydd diffyg ei sgiliau Cymraeg, teimlaf o fy ymarfer ac o brofiad llaw-cyntaf, ei fod o dan anfantais sylweddol o ran ei ddysgu. 
Bydd angen ystod o gefnogaeth ar y dysgwr i drosglwyddo ac i ddysgu’r iaith. Edrychaf ar wefan Llywodraeth Cymru ac ar wefan Estyn am ysbrydoliaeth o arfer da ar gyfer hyrwyddo’r Gymraeg i ddisgybl sydd â’r Gymraeg fel Iaith ychwanegol. Casglaf dystiolaeth ac ymchwil o lyfrau a gwefannau dilys i gasglu a gwerthuso strategaethau cywiro iaith ac asesu cynnydd. Casglaf hefyd tystiolaeth ynglŷn â rôl a phwysigrwydd rhanddeiliaid, yn ogystal â strategaethau cynnwys, croesawu a chefnogi rhieni. 
Nawr, hoffwn edrych yn ddyfnach ar y disgybl, ei rwystr, y trosglwyddiad a strategaethau gall cael eu defnyddio i gefnogi’r disgybl a sicrhau cynnydd yn ystod y trosglwyddiad wrth ehangu ar yr hyn rwyf wedi sôn yn fras amdano ar gychwyn yr aseiniad. Hoffwn edrych yn gyntaf ar gynnydd a beth mae hyn yn ei olygu yn y Cwricwlwm i Gymru. Dywed Geiriadur Caergrawnt (2021) bod cynnydd yn golygu i wella neu ddatblygu sgiliau, gwybodaeth ac ati, neu i symud rhywbeth i ansawdd mwy datblygedig. Er mwyn sicrhau bod Wil yn gwneud cynnydd yn ei waith, mae angen gwella ei sgiliau Cymraeg fel ei fod yn gallu dilyn gwersi’r ysgol i ddatblygu gwybodaeth sydd yn cael ei ddysgu yn y dosbarth. Mae cynnydd yn ganolog i’r Cwricwlwm, ac fe welwyd yn y cyflwyniad i’r Cwricwlwm bod yna egwyddorion cynnydd a disgrifiadau dysgu sydd yn cysylltu â chynnydd. Dangosa’r egwyddorion cynnydd “sut mae dysgwyr yn gwneud cynnydd ar hyd eu dysgu ar draws y cwricwlwm” (HWB Llywodraeth Cymru, 2021)1, a dangosa’r disgrifiadau dysgu “sut mae dysgwyr yn gwneud cynnydd o fewn pob datganiad o’r hyn sy’n bwysig”. Felly, o fewn y Cwricwlwm, ceir gwahanol gamau cynnydd sydd yn cyferbynnu â datganiadau o’r hyn sy’n bwysig a disgrifiadau dysgu. 10 blwydd oed yw Wil, ac felly dylai ei fod mewn theori ar gam gynnydd 2, yn anelu at gam gynnydd 3. Mae’n rhaid nodi mai cyfateb yn fras mae’r camau cynnydd ag oedrannau oherwydd datblygir pob dysgwr yn wahanol ac ar gyflymderau gwahanol. 
Fel soniais o’r blaen, seiliaf yr aseiniad yma ar blentyn penodol o fy mhrofiad dysgu diwethaf. Er seiliaf yr aseiniad ar ddisgybl penodol, mae’n bwysig fy mod yn cadw at ganllawiau moesegol ac yn parchu hawl y plentyn a’r ysgol i breifatrwydd. Felly, mae’r enwau defnyddir ar gyfer y plentyn a’r ysgol yn ffugenwau er mwyn sicrhau anhysbysrwydd a chyfrinachedd. Cydymffurfia hyn â chanllawiau BERA ynglŷn â moeseg. Noda BERA (2018) pwysigrwydd parchu preifatrwydd bob unigolyn, grŵp o bobl a chymuned, yn ogystal â’r pwysigrwydd o ymddwyn yn foesegol ac yn onest. Pwysleisia’r sefydliad ar hawl y plentyn a’r ysgol i breifatrwydd, cyfrinachedd ac anhysbysrwydd. Gweler hawl y plentyn i breifatrwydd hefyd yn Erthygl 16 o Gonfensiwn y Cenedloedd Unedig ar Hawliau’r Plentyn. Mae gan bob plentyn sydd o dan 18 oed yr hawliau yma yn ôl Erthygl 1 o’r Confensiwn (Comisiynydd Plant Cymru, 2017). Un ffordd o sicrhau hyn yw trwy ffugio rhai rhannau o wybodaeth, ac rwy’n bwriadu gwneud hyn gydag enw’r plentyn a’r ysgol. Y ffugenw penderfynais roi ar y disgybl yw Wil, a phenderfynais alw’r ysgol yn Ysgol y Bryn. 
Fel soniais eisoes, rwyf wedi dewis y rhwystr o iaith, a Chymraeg fel Iaith Ychwanegol i fod yn benodol. Er hyn, rwyf yn cydnabod bod Wil hefyd yn profi Effaith Niweidiol yn ystod Plentyndod oherwydd marwolaeth ei dad ac rwyf hefyd yn cydnabod bod Wil yn blentyn Asiaidd ac Ethnig Lleiafrifol. Gweler tud. 11 am ragor o wybodaeth am Wil yn y proffil un tudalen.
Pan gyflwynais yr aseiniad yma, edrychais ar wahanol ddiffiniadau o drosglwyddo o wahanol ffynonellau. Cytunaf gyda’r diffiniad gan Newman a Blackburn (2002, dyfynnwyd yn Jindal-Snape, 2012, tud.1), a dywed bod trosglwyddo yn achosi newid ym mywyd plentyn ac yn ddigwyddiad a gall fod yn heriol i’r plentyn. Cytunaf oherwydd gall heriau codi ym mhob math o drosglwyddiad, yn dibynnu yn gwmws ar y math o drosglwyddiad sy’n cael ei wneud, yr amgylchiadau a chyflwr meddyliol y dysgwr. Gall y trosglwyddiad yma fod yn heriol i Wil oherwydd bod rhaid iddo ymgartrefu mewn i ysgol cyfrwng Cymraeg lle siaradir Cymraeg gan yr athrawon ac anogir y plant yn gryf i siarad Cymraeg wrth gymdeithasu tra eu bod ar dir yr ysgol. Mae’n rhaid i Wil ddod i adnabod pobl newydd, neud ffrindiau newydd a dysgu iaith newydd. Cytunaf hefyd gyda MacBlain (2014, tud.121), a dywed dylai trosglwyddo cael ei ystyried fel proses. Cytunaf gyda hyn oherwydd digwyddir set o weithredai yn ystod trosglwyddiad ac mae’n cymryd amser i drosglwyddo yn iawn, dydy e ddim yn digwydd ac yn gorffen ar ôl un digwyddiad. Yn achos Wil, dydy e ddim yn symud i Gymru o Loegr ac mae’r trosglwyddiad yn gorffen yn y fan yna. Gall pethau digwydd cyn i Wil i ddechrau yn yr ysgol, fel ysgol haf er enghraifft, a digwyddir pethau hefyd ar ôl i Wil dechrau yn yr ysgol, fel strategaethau i’w helpu gyda’r iaith Gymraeg. Diffinia Bronfenbrenner (1979, dyfynnwyd yn MacBlain, 2014, tud.121) trosglwyddo fel digwyddiad sydd yn newid safle plentyn yn yr amgylchedd ecolegol o ganlyniad i newidiad mewn rôl, y lleoliad neu’r ddau. Anghytunaf i raddau gyda’r diffiniad yma wrth ystyried Wil, oherwydd nid yw ei rôl yn newid o gwbl, mae Wil dal yn ddysgwr ac yn fab. Wrth gwrs, mae’r diffiniad hefyd yn cymryd y lleoliad mewn i ystyriaeth, ac mae lleoliad Wil yn newid wrth symud o un wlad i’r llall. Ond, mae’r diffiniad hefyd yn dweud bod safle’r plentyn yn newid yn yr amgylchedd ecolegol. Anghytunaf gydag hyn achos yr un math o bobl fydd o gwmpas Wil ac yn ei gefnogi. Ystyriaf hyn wrth werthuso strategaethau cefnogi.
Mae angen cadw mewn cof bod hyn yn drosglwyddiad anodd i Wil, a chytunaf gyda Symonds (2015, tud.i) pan ddywed fod trosglwyddo yn ddigwyddiad a gall newid bywyd y plentyn. Newidir y trosglwyddiad yma bywyd Wil oherwydd ei fod yn gadael ei hen ysgol, ffrindiau a chartref i symud i wlad, ysgol a chartref newydd a gwneud ffrindiau newydd, ac felly mae angen cefnogaeth arno i sicrhau ei fod yn ymgartrefu yn yr ysgol a chefnogaeth er mwyn dysgu’r iaith. Dywed Lyons a Woods (2012, dyfynnwyd yn MacBlain, 2014, tud.124) bod diffyg grŵp o ffrindiau cefnogol yn gadael plant yn fregus yn ystod trosglwyddiad ac ychwanega MacBlain at hyn gan egluro bod angen cefnogaeth emosiynol a chymdeithasol ar blant wrth gyfoedion yn ystod yr adeg yma. Ystyriaf fod y dyfyniad yma’n cyfeirio at drosglwyddo o ysgol gynradd i ysgol uwchradd, ond mae hefyd angen cefnogaeth emosiynol ar Wil oherwydd, fel egluraf o ddyfyniad Symonds, mae hyn yn drosglwyddiad anodd iddo wrth iddo symud i ardal ac ysgol newydd lle nad yw yn adnabod unrhyw un. Yn anffodus, nid oes gan Wil grŵp o gyfoedion a ffrindiau i’w gefnogi trwy’r trosglwyddiad eto. 
Hoffwn edrych nawr ar y rhesymau dros gefnogi Wil trwy’r trosglwyddiad yma. Er bod 13 disgybl yn nosbarth Wil sydd o gartrefi Saesneg, a dim ond 5 disgybl sydd o gartrefi Cymraeg, teimlaf ei fod yn anodd iddo gyfathrebu â phlant eraill oherwydd anogir pob plentyn yn gryf i ddefnyddio Cymraeg i gyfathrebu tra ar dir yr ysgol. Felly, er bod Cymraeg yn ail iaith i ran fwyaf o blant y dosbarth, teimlaf ei fod yn rhwystr penodol i Wil oherwydd bod ei anhawster gyda’r iaith yn golygu nid oedd Wil yn medru dilyn y gwersi'r un fath â’i gyd-ddisgyblion. Ac er bod niferoedd uchel o’r dosbarth yn dod o gartrefi Saesneg, Wil oedd yr unig blentyn yn y dosbarth oedd heb y gallu i gyfathrebu yn y Gymraeg ac i ddeall yr iaith ar lafar. Felly, hoffwn gefnogi Wil er mwyn sicrhau ei fod yn medru dilyn y gwersi fel ei gyd-ddisgyblion ac yn gallu cyfathrebu trwy’r Gymraeg gyda’i ffrindiau ysgol. Hefyd, os edrychwn ar hawliau plant eto (Comisiynydd Plant Cymru, 2017), dywed Erthygl 28 bod hawl gan bob plentyn i ddysgu, a dywed Erthygl 29 bod hawl gan bob plentyn i fod yr orau gallant fod. Mae angen dysgu’r iaith ar Wil er mwyn gallu dysgu ac i gyrraedd ei lawn botensial. 
Hoffwn hefyd gefnogi Wil gyda’r trosglwyddiad yma oherwydd cysylltiad y Cwricwlwm i Gymru gyda’r iaith Gymraeg. Un o’r Meysydd Dysgu a Phrofiad (MDPh) yn y Cwricwlwm yw Ieithoedd, Llythrennedd a Chyfathrebu (HWB Llywodraeth Cymru, 2021)3. Mae’r Cwricwlwm i Gymru yn cynnwys y pedwar diben hefyd (HWB Llywodraeth Cymru, 2021)2. Un o’r pedwar diben yma ydy sicrhau bod dysgwyr yn uchelgeisiol a galluog, a dywed y Cwricwlwm bod angen iddynt “gallu cyfathrebu’n effeithiol mewn gwahanol ffurfiau a lleoliadau, drwy’r Gymraeg a’r Saesneg” o fewn y diben yma. Er bod angen i Wil i ddysgu’r iaith Gymraeg i sicrhau cynnydd yn ei ddysgu a’i ddatblygiad, dywed Erthygl 30 (Comisiynydd Plant Cymru, 2017) o Hawliau’r Plant bod hawl gan blant i ddefnyddio iaith ei hun. Felly, mae’n bwysig nad yw Wil yn colli ei iaith gyntaf. 
Fel esboniais yn barod, mae sgiliau Saesneg Wil yn gadarn a cheir mwy o wybodaeth am hyn ar dudalen 11. Dywed Gross (2018, tud.34) bod ymchwil yn dangos bod plant sydd yn dysgu 2 iaith yn datblygu iaith yn yr un ffordd â phlant sydd yn dysgu 1 iaith. Ond, er mwyn gallu gwneud hyn, mae angen sefydliad cryf arnynt mewn un iaith er mwyn dysgu’r llall. Yn fy marn i, mae sefydliad Wil â’r iaith Saesneg yn un gryf a chytunaf gyda’r ymchwil yma oherwydd roedd Wil yn cael ei ddysgu i siarad Cymraeg yn yr ysgol trwy’r iaith Saesneg. 
Yn ôl Hughes a Doherty (2014, tud.315), rhywbeth cyffredin tu hwnt yw dwyieithrwydd ac amlieithrwydd dyddiau yma a dywed Lightbown a Spada (2013, tud.30) bod y rhan fwyaf o blant heddiw yn dod mewn i gyswllt gyda mwy nag un iaith oherwydd effaith teledu ac yn y blaen. Dywed Gross (2013, tud.17) dydy bod yn ddysgwr gyda Saesneg fel Iaith Ychwanegol (SIY) yn ei hunan ddim yn broblem, mae e wir yn beth dda i raddau. Mae gan blant sydd â SIY sgiliau datrys problemau gwell na disgyblion sydd gyda Saesneg fel iaith gyntaf ac yn gallu canolbwyntio’n well ar y wybodaeth sy’n bwysig, a meddylir bod hyn oherwydd y bywiogrwydd meddyliol maent yn datblygu trwy allu troi rhwng un iaith i’r llall. Er hyn, dywed Brentnall, Cann a Williams (2009, tud.6) bod cyrhaeddiad disgyblion sydd ag SIY yn is na disgyblion sydd gyda Saesneg fel iaith gyntaf. Dywed hefyd, er nad oes llawer o ymchwil wedi cael ei wneud amdano, disgwylir bod yr un fath o beth yn digwydd i ddysgwyr sydd gyda Chymraeg fel Iaith Ychwanegol (CIY). Cytuna Chowdry (2021, tud.71) ag hyn wrth esbonio bod dysgwyr SIY sydd yn ymuno ag ysgol Saesneg ar ôl dosbarth Derbyn yn llai tebygol na’r disgyblion sydd gyda Saesneg fel iaith gyntaf i gyrraedd y safon a disgwylir. Aeth Gross hefyd ymlaen i ddweud bod dysgwr SIY angen cymorth ychwanegol er mwyn deall Saesneg fel eu bod yn medru llwyddo’n academaidd, eto mae’r un egwyddorion yn bodoli yn y fan hyn wrth edrych ar ddysgwyr gyda CIY. Wrth edrych ar Wil, gwelais tra fy mod allan yn yr ysgol ar fy ymarfer dysgu bod angen cymorth ychwanegol arno i wneud gwaith. 
Esbonia Lightbown a Spada (2013, tud.30) bod yna dwy fath o ddwyieithrwydd, sef dwyieithrwydd cydamserol a dwyieithrwydd dilyniannol. Diffinia Crowley (2017, tud.209) dwyieithrwydd cydamserol fel pryd dysga’r plentyn dwy iaith ar yr un pryd, a’r enghraifft a cheir yw pryd siaradir dau wahanol iaith gan y rhieni yn y cartref. Ac yna, dywed Crowley bod yna dwy fath o ddwyieithrwydd dilyniannol, sef gynnar a diweddar. Dwyieithrwydd dilyniannol cynnar yw pryd mae’r dysgwr yn dysgu’r ail iaith yn gynnar yn ystod eu plentyndod, a dwyieithrwydd dilyniannol diweddar yw pryd maent yn dysgu’r ail iaith yn ystod llencyndod neu yn hwyrach. Plentyn dwyieithog dilyniannol hwyr yw Wil oherwydd noda’r ‘World Health Organisation’ (2021) bod unigolion rhwng 10 ac 19 blwydd oed yn cael eu diffinio fel llencyn.
Hoffwn nawr edrych ar y strategaethau gall cael eu defnyddio i gefnogi Wil a'u gwerthuso. Y dulliau rwy’n sôn amdano yn y rhan yma o’r aseiniad yw’r rhai bydden i yn defnyddio allan yn yr ysgol gyda Wil. Ond, cyn edrych ar y strategaethau, hoffwn edrych ar bwysigrwydd rhanddeiliaid wrth weithredu’r strategaethau ac wrth gefnogi unrhyw blentyn, ond yn benodol Wil. Mae gan Bronfenbrenner theori (1979) adnabyddus sydd yn edrych ar sut effeithia amgylchedd plentyn, ond yn benodol y bobl sydd yn amgylchedd y plentyn, ar fywyd a datblygiad y plentyn. Defnyddia Packer (2021, tud.10) theori Bronfenbrenner fel un sydd yn cefnogi dealltwriaeth o drosglwyddo, sef y theori 'bioecolegol'. Noda Hughes a Doherty (2014, tud.13) bod y rhan ‘bio’ yn cydnabod bod pobl yn dod a gwerthoedd biolegol i’r proses datblygu, tra bod y rhan ‘ecolegol’ yn cydnabod bod y cyd-destunau cymdeithasol lle datblygir y plentyn yn systemau eco oherwydd maent mewn rhyngweithiad cyson ac yn dylanwadu ar ei gilydd. Dangoswyd 5 system allweddol sy’n bodoli o gwmpas y plentyn ac yn effeithio ar ddatblygiad y plentyn. Dangosa’r 'feicrosystem' perthynas y plentyn â phobl eraill yn yr amgylchedd agos, fel teulu, ffrindiau, yr ysgol a’r gymuned. Rhanddeiliaid pwysig iawn yn y broses o drosglwyddo yw rhieni a staff yr ysgol, a gall aelodau penodol o’r gymuned fod ynghlwm â’r ysgol hefyd. Dywed Crowley (2017, tud.13) bod rhinweddau biolegol a chymdeithasol y plentyn hefyd yn dylanwadu ar ei ddatblygiad ac yn dylanwadu yn bennaf ar sut maent yn rhyngweithio a chyfathrebu ag eraill. Dangosa’r system meso rhyngweithio rhwng gwahanol bobl yn y 'meicrosystem', fel Mam Wil gydag athrawon yr ysgol. Dywed Choudry gall hyn hefyd olygu sut effeithia bywyd cartref y plentyn ar berfformiad y dysgwr yn yr ysgol neu ar ei berthnasau gydag eraill. Nesaf, mae’r system 'exo', sydd ddim yn effeithio ar y plentyn yn uniongyrchol, ond gall cael effaith ar ei fywyd. Disgrifia Choudry (2021, tud.144) hyn fel rhywbeth sy’n effeithio ar y plentyn trwy rywun yn y 'meicrosystem'. Defnyddia Packer yr enghraifft o weithle’r rhiant. Gall hyn olygu oriau gwaith hir, ag effeithia ar faint o amser sydd gan y rhiant i dreulio gyda’r plentyn, fel eglurwyd gan Crowley. Y system nesaf o fewn y theori yw’r 'system facro', sydd yn cynnwys credoau diwylliannol a chymdeithasol. Gall hyn gynnwys credoau'r rhieni a gall cael effaith ar ddysgu eu plentyn. Y system olaf, a ychwanegwyd wrth i’r theori cael ei adolygu, yn ôl Smidt (2013, tud.91) yw’r system 'crono', ag edrychir ar sut effeithia’r 4 system flaenorol ar ei gilydd ac yn newid dros amser. Felly, dangosir y theori sut mae rhanddeiliaid yr ysgol yn dylanwadu ar ddysgu a datblygiad plentyn a pham ei fod yn bwysig ei fod yn gweithio gyda’i gilydd. 
Gwrthwyneba Vygotsky y theori hon, a chreda Vygotsky (dyfynnwyd yn Vélez-Agosto et al., 2017, tud.904) bod diwylliant o’n gwmpas yn weithgaredd bob dydd oherwydd mae popeth mae person yn gwneud yn ffurf ddiwylliannol o ymddygiad sydd wedi ei ddatblygu a’i ddylanwadu gan ddiwylliant. Cytunaf gyda Bronfenbrenner bod y systemau yma i gyd yn effeithio ar ddatblygiad plentyn a bod angen i’r rhanddeiliaid o fewn y systemau i weithio gyda’i gilydd i sicrhau'r gorau i’r plentyn. 
Dywed adnodd gwella arfer effeithiol gan Estyn (2020) bod Canolfan y Blynyddoedd Cynnar Wrecsam yn credu “bod ei berthynas â rhieni yn holl bwysig ac mai partneriaeth ddiffuant rhwng y cartref a’r ysgol sy’n cynnig y cyfle gorau ar gyfer datblygiad holistig bob plentyn”. Edrycha datblygiad holistig ar y plentyn cyfan a’i ddatblygiad cyfan, yn hytrach nag un elfen benodol. Ychwanega Estyn rhai strategaethau maent yn defnyddio er mwyn cadw rhieni yn ymwybodol o ddatblygiad a chynnydd eu plant. Un o’r rhain yw ‘llyfr yr ysgol a’r cartref’ sydd yn dangos beth mae’r plant wedi ei gyflawni, yn ogystal â darparu cyngor i’r rhieni ar sut i gefnogi eu plentyn ac yn nodi’r camau nesaf mewn dysgu. Gall hyn fod yn ddefnyddiol i Wil oherwydd gall ei fam weld beth mae e’n dysgu am, sut mae ei ddatblygiad Cymraeg yn dod ymlaen a ble mae ei ddysgu yn mynd nesaf. Ond, mi fydd hi’n anodd i’w fam i gefnogi Wil gyda’i Gymraeg yn y cartref oherwydd nad yw hi’n gallu siarad a deall yr iaith. Darparir yr ysgol cyngor ar gyfer rhieni ar sut i gefnogi dysgu eu plant adref ac mae hyn yn cynnwys adnoddau a gemau er mwyn datblygu sgiliau. Eto, bydd hyn yn anodd i fam Wil i’w gefnogi gyda’r Gymraeg. 
Dangosir adroddiad arall gan Estyn (2019) strategaethau er mwyn datblygu perthynas gref gyda rhieni a theuluoedd. Dywed yr adroddiad bod disgyblion yr ysgol o dan sylw yn llwyddo’n academaidd ac o ran eu lles, a dywed bod hyn oherwydd y ffocws cryf ar ymgysylltiad rhieni, sydd wedi dylanwadu’n dda ar agweddau’r dysgwyr tuag at ddysgu ac ar eu llwyddiannau a lles. Penodir Swyddog Ymgysylltu â Theuluoedd, a rhan o swydd y Swyddog yw i ddatblygu perthnasau cryf gyda theuluoedd cyn i’r dysgwyr gychwyn yn y feithrinfa wrth drefnu ymweliadau cartref. Dywed bod hyn yn sicrhau trosglwyddiad rhwydd mewn i’r ysgol. Er nad yw Wil yn y feithrinfa, gall hyn dal fod yn syniad da cyn iddo ddechrau yn yr ysgol fel ei fod e’n gwybod bod rhywun yna iddo fe yn yr ysgol a bydd ei fam yn gallu dod yn gyfarwydd ag un o aelodau staff yr ysgol. Ond, byddai rhaid cael aelod ychwanegol o staff er mwyn sicrhau hyn ac felly bydd angen ystyried cyllideb yr ysgol. 
Welais allan ar brofiad bod yr ysgol yn danfon e-bost bob bore dydd Llun i rieni i gadw mewn cyswllt ac i hysbysebu beth oedd yn digwydd yn yr ysgol yr wythnos honno ac yn darparu newyddion angenrheidiol i rieni. Gwelais hefyd bod yr ysgol yn ffonio rhieni os oedd yna broblem yn yr ysgol fel eu bod yn ymwybodol o’r sefyllfa ac yn gallu cefnogi eu plant. Dangosir tystiolaeth gan yr EEF (2021) bod ymglymiad rhieni yn gallu cael effaith positif o bedwar mis ychwanegol o gynnydd. Seilia hyn ar dystiolaeth gref, a dywed yr EEF bod y gost o wneud hyn yn isel iawn. 
O brofiad allan yn yr ysgol, gwelais fod Wil yn derbyn gwersi Cymraeg bob bore dydd Mawrth a dydd Iau. Gweithreda’r Awdurdod Lleol lle leolir yr ysgol polisi dwyieithrwydd ym mhob ysgol yr Awdurdod. Fel rhan o’r polisi yma, roedd Wil yn neud cwrs am y tymor cyntaf ar ôl symud i Gymru ac roedd hyn ar gael ar gyfer unrhyw blentyn oedd yn symud i’r ysgol heb unrhyw Gymraeg o gwbl. Wil oedd yr unig blentyn yn y dosbarth i ymgymryd yn y cwrs, ond roedd yna gwpl o blant eraill hefyd yn mynychu o’r dosbarth is i Wil. Fel arfer, byddai Wil a’r cwpl o blant eraill yn cael cyfle i fynd i ganolfan dysgu yn y dref agosaf, ond oherwydd y sefyllfa bresennol, mynycha’r disgyblion ar Teams yn yr ysgol. Hefyd oherwydd Covid-19, nid oedd Wil yn cael eistedd gyda’r plant o’r dosbarth is iddo. 
Dangoswyd deunydd cefnogol o’r model 5 cam o Gymraeg fel Ail Iaith Ychwanegol (HWB Llywodraeth Cymru, 2021)4 pa fath o weithgareddau byddai’n effeithiol ar gyfer lefelau gwahanol o Gymraeg neu pa sgiliau mae dysgwyr ar y wahanol lefelau yn medru gwneud. Ar gam A mae Wil oherwydd bod yr iaith yn newydd iddo. Ar gyfer siarad a gwrando, mi ddylai Wil allu copïo ac ail-adrodd rhai geiriau neu ymadroddion ac mi ddylai gallu “defnyddio geiriau unigol neu ymadroddion byr”. Ar y cam yma, mae ganddo sgiliau sylfaenol a chyfyngedig iawn. Dylai hefyd fod yn gallu deall ymadroddion pob dydd a chyfarwyddiadau syml yn y Gymraeg. Welais, pan oeddwn allan yn yr ysgol, ei fod yn deall ystyr bore da a phrynhawn da. Felly, er mwyn datblygu ei sgiliau siarad a gwrando, mi fyddai’n syniad da i wneud gweithgareddau lle mae angen iddo ailadrodd geiriau a dod yn gyfarwydd â rhagor o ymadroddion pob dydd. Dywed y deunydd cefnogol ei fod “angen cefnogaeth CIY sylweddol” ar y cam yma. 
Dangosir adroddiad arfer effeithiol gan Estyn (2018) gwahanol strategaethau a’r proses o gefnogi plant sydd â SIY. Rwy’n ymwybodol mae disgybl â CIY yw Wil, ond gall yr un strategaethau cefnogi Wil gyda’i sgiliau Cymraeg. Dywed yr adroddiad bod yr ysgol o dan sylw yn asesu gallu ieithyddol y plant cyn iddynt ddechrau yn yr ysgol ac mae hefyd gan y dysgwr cyfle i fynychu ysgol haf cyn dechrau. Aeth yr adroddiad ymlaen i ddweud bod asesu gallu ieithyddol y plant yn gadael i’r ysgol darparu cefnogaeth a chymorth cyn iddynt ddechrau. Dywed fod hyn yn galluogi plant i fod yn fwy gwybodus ac yn paratoi’r disgyblion ar gyfer y trosglwyddiad. Soniais yn barod bod Wil yn mynychu sesiynau Cymraeg dwywaith yr wythnos yn yr ysgol, a defnyddir yr ysgol yn yr adroddiad arfer da'r strategaeth yma hefyd.
Yn ogystal â strategaethau i helpu plant yn benodol gyda’i iaith, mae e hefyd yn bwysig eu bod yn cael eu gwobrwyo. Fe wnaeth Skinner llawer o waith ar hyn a dywed MacBlain (2014, tud.36) bod Skinner wedi sylweddoli bod atgyfnerthiad positif yn cryfhau ymddygiadau dysgwyr. Dewiswyd yr esiampl o athrawes yn gwenu neu yn canmol plentyn ar lafar. Gall staff yr ysgol sy’n gweithio gyda Wil ac yn ei gefnogi gyda’i rwystr canmol Wil pan atebydd e cwestiwn yn iawn a rhoi gwen i’w annog pan mae’n gweld rhywbeth yn anodd. Aeth MacBlain ymlaen ymhellach (tud.37) i egluro fod atgyfnerthiad ysbeidiol yn cael y fwyaf o effaith ar y plentyn. Dywed Crowley (2017, tud.203) bod Skinner yn credu bod iaith, fel unrhyw ymddygiad arall yn gallu cael ei ddysgu trwy broses o’r enw cyflyru gweithredol. Gwrthwyneba Chomsky hyn a chreda fod iaith yn cynnwys set o reolau a gall cael eu defnyddio i wneud geiriau ac ymadroddion, a thasg y plentyn yw i weithio’r rheolau yma allan a gwneud synnwyr ohonynt. Dywed Chomsky hefyd bod plant wedi’u paratoi o eni i ddatblygu iaith.
Felly, yn yr aseiniad yma, edrychais ar un disgybl a’i rwystr, un trosglwyddiad fertigol roedd y dysgwr yn ei wneud ac yna edrychais ar strategaethau gall cael eu defnyddio i gefnogi’r disgybl. Wrth symud ymlaen, hoffwn ddarllen mwy am rôl y rhieni wrth gefnogi eu plant a datblygiad eu plant. Teimlaf er fy mod wedi darllen tipyn am hyn, nid oedd y lle gennyf i gyflwyno popeth roeddwn wedi darganfod am hyn yn yr aseiniad. 
Wrth edrych ar y safonau Statws Athro Cymwysedig, gwelaf fy mod wedi dysgu llawer ac wedi datblygu fy sgiliau yn sawl maes. Rwyf wedi ymelwa ar ddisgyblaethau pynciol mewn meysydd dysgu wrth edrych ar sgiliau ieithyddol Wil yn y Gymraeg a’r Saesneg (gweler tud 11 am sgiliau Saesneg penodol Wil). Rwyf hefyd wedi cynnwys y pedwar diben i ddysgwyr yma wrth ymchwilio mewn i’r ffaith bod angen y Gymraeg a’r Saesneg er mwyn fod yn ddysgwr uchelgeisiol a galluog. Edrychais ar ddilyniant mewn dysgu wrth drefnu gweithgareddau bydd yn sicrhau cynnydd i Wil. Edrychais hefyd ar sut i gynnwys partneriaid mewn dysgu wrth edrych ar Bronfenbrenner a’r effaith mae ymglymiad rhieni yn cael ar gynnydd dysgwyr, yn ogystal â’r pwysigrwydd o weithio gyda staff eraill sydd yn yr ysgol megis cynorthwyydd dysgu, y pennaeth a staff arbenigol. 

Rhan 2
Beth mae pobl yn ei edmygu amdana i?
Rydw i’n...
· Cyfeillgar
· Doniol
· Barod i helpu
· Ffrind da
· Cwrtais
· Galluog
· Person neis
· Hapus
· Garedig
Amdana i
Rydw i’n...
· 10 blwydd oed.
· Unig blentyn.
· Byw gyda fy mam a fy nghath.
· Dod o Asia.
· Hoffi chwarae gyda fy ffrindiau.
· Blwyddyn 5.
· Siarad Saesneg yn naturiol ond ddim yn gallu siarad na deall y Gymraeg eto.
· Newydd symud i Gymru o Loegr.
Proffil Un Tudalen Wil

Sgiliau Iaith Saesneg
Rwy’n gallu...
· Cyfathrebu â phobl eraill yn yr iaith.
· Gwrando ar a deall ystyr beth rwyf wedi clywed, am nifer o bynciau.
· Gwrando ar safbwyntiau pobl eraill am amryw o bynciau.
· Darllen amryw o destunau darllen.
· Ysgrifennu’n estynedig ar gyfer nifer o destunau ac arddulliau ysgrifennu.
· Cael trafodaethau â phobl eraill.
· Defnyddio atalnodi yn gywir.
· Ateb a gofyn cwestiynau.
· Darllen allan yn uchel.
Sut i fy nghefnogi
· Gosod ffrind i fy helpu gyda’r iaith Cymraeg yn yr ystafell dosbarth.
· Gwrando ar fy marn wrth ddewis gweithgareddau iaith.
· Sicrhau cymorth ychwanegol i mi yn y dosbarth gydag unrhyw waith sydd yn y Gymraeg.
· Galluogi amser ychwanegol i mi gwblhau gwaith os mae’r gwaith yn cynnwys llawer o’r iaith Cymraeg i ddarllen/ysgrifennu.
· Cyfieithu geiriau allweddol i mi fydd yn sicrhau fy mod yn gallu cwblhau unrhyw dasgau.
· Datblygu fy hyder wrth ddefnyddio’r iaith Gymraeg.
Beth sy’n bwysig i mi?
· Fy ffrindiau.
· Fy mam.
· Fy nghath.
· Fy nheulu yn Asia. 
· Fy ngemau fideo.
· Pêl-droed.
· Fy meic.
· Chwarae ar y porfa pan mae’n amser chwarae yn yr ysgol.
· Cymorth ychwanegol gyda fy iaith Cymraeg.
· Fy ngliniadur.

	Cynllun Hanner Tymor

	
	Ffocws y gweithgaredd
	Cysylltiad â’r Cwricwlwm i Gymru
	Rhanddeiliaid

	Wythnos 1:
	Adlewyrchu ar yr hyn mae Wil wedi dysgu yn yr ysgol haf a pha sgiliau Cymraeg fe wnaeth e ddechrau dysgu yna er mwyn gallu asesu le mae ei lefel ar hyn o bryd a sut i fynd ati i’w ddatblygu ymhellach. 

Trafod wrth ddefnyddio’r Saesneg ond ailadrodd geiriau allweddol wnaeth Wil ddysgu yn y Gymraeg.

Gwneud hyn unwaith.
	“Rwy’n gallu cynhyrchu nifer o seiniau llafar yn gywir.”

“Rwy’n dechrau gofyn ac ateb cwestiynau er mwyn deall yn well.”
	Cynorthwyydd dosbarth sydd â’r cyfrifoldeb o gefnogi Wil yn mynd ag e allan o’r dosbarth. 

Gall Mam Wil dod i mewn i’r ysgol ar gyfer y sesiwn i fod yn rhan o’r drafodaeth a dysgu rhai geiriau allweddol ei hunan gyda Wil a’r cynorthwyydd er mwyn gallu cefnogi Wil adref. 


	Wythnos 2:
	Dod i ddysgu cyfarchion syml yn y Gymraeg megis helo, bore/prynhawn/nos da, hwyl fawr, sut wyt ti, rwy’n iawn diolch, plîs, diolch.

Cynorthwyydd i roi sefyllfa i Wil yn Saesneg a Wil i ddweud pa cyfarch byddai’n cael ei ddefnyddio pryd hynny wrth ateb yn y Gymraeg.

Gwneud hyn 3 gwaith.
	“Rwy’n dechrau defnyddio gwybodaeth sydd wedi’i chyflwyno mewn un iaith a’i mynegi yn fy ngeiriau fy hun mewn iaith arall.”

“Rwy’n gallu defnyddio geiriau ac ymadroddion cyfarwydd ac arbroﬁ â geirfa  rwyf newydd ei dysgu.”

“Rwy’n gallu deall a defnyddio cysyniadau sylfaenol mewn iaith.”
	Cynorthwyydd dosbarth yn mynd ag e allan o’r dosbarth.

Gall Mam Wil dod i mewn i weld beth mae Wil yn ei ddysgu a gall hi hefyd dysgu’r geiriau sy’n cael eu cyflwyno i Wil. 

Cynorthwyydd i wneud taflen gyda’r gair Saesneg a’r gair Cymraeg i fam Wil mynd adref gyda hi i gefnogi dysgu Wil adref.

	Wythnos 3:
	Dysgu’r tywydd megis mae hi’n heulog, bwrw glaw, eira, gwyntog, cymylog. 

Cardiau yn dangos llun o’r tywydd a’r gair Cymraeg o dan y llun.

Bingo, cynorthwyydd i alw’r gair Cymraeg allan a Wil i farcio’r llun oddi ar ei slip Bingo. 

Gwneud hyn 3 gwaith.
	“Rwy’n gallu adnabod a dilyn gwybodaeth ddarluniadol a/neu gwybodaeth lafar.”

“Rwy’n gallu defnyddio cyd-destun a lluniau i’m helpu i ddeall yr hyn rwyf yn ei ddarllen.”

“Rwy’n gallu ymateb i’r hyn rwy’n ei glywed, ei ddarllen a’i weld.”

“Rwy’n gallu deall a defnyddio cysyniadau sylfaenol mewn iaith.”
	Cynorthwyydd i fynd a Wil allan o’r dosbarth.

Mam Wil i ddod i mewn i weld beth mae e’n ei ddysgu ac mae’r cyfle iddi hi i ddysgu geiriau Cymraeg hefyd.

Cynorthwyydd i ddarparu taflen gyda’r gair Saesneg a Chymraeg i Mam, a thaflen gyda’r geiriau Cymraeg a lluniau i Wil.

	Wythnos 4:
	Dysgu’r teimladau yn Gymraeg – hapus, trist, ofnus ayyb.

Cardiau a bingo fel yr uchod.

Gwneud hyn 3 gwaith.
	“Rwy’n gallu defnyddio cyd-destun a lluniau i’m helpu i ddeall yr hyn rwyf yn ei ddarllen.”

“Rwy’n gallu ymateb i’r hyn rwy’n ei glywed, ei ddarllen a’i weld.”

“Rwy’n gallu deall a defnyddio cysyniadau sylfaenol mewn iaith.”
	Cynorthwyydd i fynd a Wil allan o’r dosbarth.

Mam Wil i ddod i mewn.

Darparu taflen gyda’r gair Saesneg a Chymraeg i Mam, a thaflen gyda’r geiriau Cymraeg a lluniau i Wil.

	Wythnos 5:
	Dysgu adnoddau/geirfa dosbarth/ysgol megis pensil, bwrdd, tŷ bach, ystafell ddosbarth.

Cardiau a bingo fel yr uchod.

Cyflwyno ‘gai’ ar lafar – pensil, mynd i’r tŷ bach ac yna ysgrifennu'r rhain gyda chymorth.

Gwneud hyn 5 gwaith.
	“Rwy’n gallu defnyddio cyd-destun a lluniau i’m helpu i ddeall yr hyn rwyf yn ei ddarllen.”

“Rwy’n dechrau darllen yn ôl yr hyn yr rwyf yn ei ysgrifennu.”

“Rwy’n gallu ymateb i’r hyn rwy’n ei glywed, ei ddarllen a’i weld.”

“Rwy’n gallu arbrofi gyda geirfa rwyf newydd ei dysgu.”
	Cynorthwyydd i fynd a Wil allan o’r dosbarth.

Mam Wil i ddod i mewn.

Darparu taflen gyda’r gair Saesneg a Chymraeg i Mam, a thaflen gyda’r geiriau Cymraeg a lluniau i Wil.


	Wythnos 6:
	Cyflwyno sut i drafod diddordebau a phethau dydy Wil ddim yn hoffi. 

Ymarfer ‘rydw i’n hoffi/mwynhau’ a ‘dydw i ddim yn hoffi’ – ar lafar yn gyntaf ac yna ysgrifennu gyda chymorth. Cynorthwyydd i fod yn barod i gyfieithu pethau mae Wil yn hoffi/pethau dydy e ddim yn hoff ohono.

Gwneud hyn 3 gwaith.
	“Rwy’n gallu arbrofi gyda geirfa rwyf newydd ei dysgu.”

“Rwy’n dechrau darllen yn ôl yr hyn yr rwyf yn ei ysgrifennu.”

“Rwy’n gallu ymateb i’r hyn rwy’n ei glywed, ei ddarllen a’i weld.”

	Cynorthwyydd i fynd a Wil allan o’r dosbarth.

Mam Wil i ddod i mewn.

Darparu taflen i Wil i gwblhau dros y gwyliau – llenwi’r bylchau.



Defnyddiwyd HWB Llywodraeth Cymru (2021)3 ar gyfer y Cwricwlwm.

Nifer o eiriau: 5343

